# Verhaltens Regeln Pestilenz 1553

Textdaten :
| Autor: | Johann Sigismund |
| Illustrator: | {{{ILLUSTRATOR}}} |
| Titel: | Verhaltens Regeln Pestilenz 1553 |
| Untertitel: | |
| aus: | Vorlage:none |
| Herausgeber: | |
| Auflage: | |
| Entstehungsdatum: | |
| Erscheinungsdatum: | 1553 |
| Verlag: | Vorlage:none |
| Drucker: | {{{DRUCKER}}} |
| Erscheinungsort: | |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | Scan auf commons |
| Kurzbeschreibung: | |
| Noch kein Nachweis im VD 16. Anonyme Scanspende. ||
| Artikel in der Wikipedia ||
| Eintrag in der GND: {{{GND}}} ||
| Bild ||
| De_K_v_B_01.jpg ||
| Bearbeitungsstand ||
| fertig ||
| Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| Indexseite ||
* Editionsrichtlinien:
* Als Grundlage dienen die Wikisource:Editionsrichtlinien
* Die Wiedergabe folgt in der Schreibweise (u/v usw.) und hinsichtlich der Groß- und Kleinschreibung der Vorlage. Allerdings wird zwischen Lang- und Rund-s nicht unterschieden.
* Abkürzungen werden aufgelöst. In unsicheren Fällen wird das angemerkt.
* ā ē ī ō ū => an/am en/em in/im on/om un/um
* ñ => en/nn
* vñ => vnd
* d' => der
* æ => ae
* &c => etc.
* Übergeschriebene Buchstaben werden mit <sup> hochgestellt, also zum Beispiel u$^o$
* lateinische, griechische,... Begriffe werden mittels Vorlage {{anno|Begriff|Erklärung}} erläutert
* Anmerkungen von Wikisource folgen am Textende
* Die linke Seite des Scans steht unter verso: die rechte unter recto:
* Alle redaktionellen Texte dieses Projektes stehen unter der Lizenz CC-BY-SA 2.0 Deutschland
[2] [3] DEn Ersamen / Achtbaren / vnd Wolweisen / Burgermeister vnd Rathmannen der Ko$^e$niglichen Stadt Go$^e$rlitz / meinen gepietenden grossgo$^e$nstigen lieben Herren vnd fo$^e$rderen / Entpiete ich Johans Sigemund der Ertzney Doctor etc. viel glu$^o$ck vnd heils / sampt meinem gutwilligen dinsten allzeit vngespartes vleiss zuuorn.
ERSame / Achtbare / vnd wolweise / gepietende / grossgu$^e$nstige liebe Herrn / vnd fo$^e$rderer / Ewere Ersame Weissheit / werden sich gu$^e$nstlich erinnern / das ich vorschiner Jare vngeferlich vor zehen / vnd darnach abermals vor acht jaren / jn der gefahre / zwee Consilia odder Regiment / wie dem Menschen jhn sterbens leufften sich zu halten gebu$^e$hren wo$^e$lle / als nemlich eines zu Torgaw / vnd das andere auff Sanct Annenberg / do ich mich denn zu denselben zeiten wesentlich enthalten / so viel Gott der Allmechtige vorliehen / mit vleiss gestelt vnd ordinirt habe / Das ich vor vnno$^e$tig nuhmals achte / jn itziger zeit etwas newes vnd mehres dauon zuschreiben / Weil sich aber von menniglichen ansehen lest / als / vnd ob das sterben sich hin vnd wider regen / vnd albereit an vielen o$^e$rten / vnd sonderlich bey euch etwas ereuget / Vnd man sich der folge besorgen muss / hab ich auff vieler guter Herren vnd freunde bitten / [4] vnd sonderlich auff beger etzlicher Ewer Ers. W. mittels personen / denselben zu sondern gfallen / als meinen lieben freunden vnd schwegern / vnd welchen ich jre zimliche bitte nicht wegern mo$^e$gen diss mein kurtz vnd einfeltig Consilium / wie sich beide / die gesunden / vnd krancken in sterbens leufften vorhalten sollen / Nach vbersehung meiner vorigen gemelten zween Regimenten oder Consilien welche etwas weitleufftig sindt / mit vleiss dieselben gebessert / vnd wass mir sind derselben zeit jn der Practica vor augen kommen / vnnd die Experientz in solchen fellen gegeben / hinan gesatzt / vnd auffs new als zum drittenmahl auffs ku$^e$rtzte als mo$^e$glich gewesen / gestellet / vnd ordiniret / Welche meine mu$^e$he vnnd trawen vleiss ich nicht allein bemelten meinen gutten freunden / sondern auch E. Ers. W. als meinen grossgu$^o$nstigen lieben Herren / vnnd darnach meinem liebem Vaterlande / vnd sonderlich den jenigen personen so jn solcher zeit nicht abweichen ko$^e$nnen / sondern bleiben mussen zu trost vnd bestem gar willig vorgehabt vnd gepflegenn.
Vnd thue hiermit Ewer Ers. W. meinen grossgu$^e$nstigen lieben Herrn / den selben vnd gemeiner Stadt vnd den Einwohnern zum besten / diese meine Einfaltige vnd kurtze Instruction vnd Consilium / welche ich mit vleiss zusammen bracht / vnnd wie man sich sterbens zeiten allenthalben vorhalten solle / jn truckt zum newem Jhare dienstlich / vnd trewer wolmeinunge / gantz willig / vor ehren vnd schencken / gantz dienstlich vnd mit allen vleiss bittende / dieselbe meine kleine vnnd geringe gabe / vnd geschenck von mir E. Ers. W. willigsten jm bestem vnnd vorlieb gu$^e$nstlich anzunemen / vnnd meinen einfalt hierinne jm bestem vormercken. Denn worinnen ich einem Ersamen W. [5] Rathe meinen gepietenden lieben Herren / der gantzem gemeinen / als meinen grossgu$^e$nstigen lieben Landisleuten jeder zeit gedienen vnd zu willen sein soll / erkenne ich mich schuldig. Bihn auch dasselbe nach ho$^e$chst meinem vormo$^e$gen zu thuen erbo$^e$tigk / vnd gefliessen. Welche ich hiermit Gott dem Allmechtige jn sein gnad / schutz vnd schirm treulich entpfehle. Geben Go$^e$rlitz am abende Andree / nach Christi vnsers lieben Herren geburt.
Es seint vierley weisen vnnd weg damit man pfleget zuuorhu$^e$ten / das man in sterbens leuften nit leichtlich inficiret / vnd vorgiftet werde. Der Erste weg ist / das man vor allen dingen dahin trachte / das deine wonunge an einem solchen orte sein mo$^e$ge / da ein reine vnd gesunde Lufft sey / die mit keinem gifftigen dempffenn / beschmeisset vnnd vorunreyniget sey / Denn wen die Lufft rein vnd gesund ist / da du wohnest / darffstu dich deste weniger besorgen / das du vorgifftet werdest.
Der ander weg ist das du mitt allem vleiss / die o$^e$rter vnnd persohnen die vordechtig sind meidest.
Der dritte / das du auch mit bequemen artzneien deinen leib vorsorges also / das du jhm anfange deinen leib wie sichs gebu$^e$ret reinigen lassest / vnd darnach auch vleissig der stu$^e$cken / vnnd artzneyen gebrauchest / welche das geblu$^e$tte vor faulnu$^e$ssen bewaren / das es nicht leichtlich entzundet / vnnd vorgiftet werde / vnd die vornemesten glider der massen auch stercken vnd kreftigen / das sie der gieft deste bass wieder stehen mo$^e$gen.
Der vierd weg ist / das du dich mit essen vnd trincken recht vorhaldest / auff das sich wieder bey dir bo$^e$se vnd schedliche feuchtigkeiten nit ercugen / welche die giefft wie ein zunder zu emphahen geneiget vnd bereit sind.
Von diesen vier stu$^e$cken / wollen wir etwas weitleu$^e$fftiger reden. [7] Vom ersten / das die luft deinens Hauses vnd gemachs rein vnd gesundt sey / kanstu auff Zweierley weyse zu wege brengen.
Erstlichen so du jnn gemechern / die empor vnd in der ho$^e$he liegen / vnd wol geraum vnd weit sind / deine wonunge hast.
Zum andern / so du auch die lufft deines gmachs des tages vber drey mahl / als fru$^e$he / zur Wesperzeit / vnd auff den abendt / mit einem lieblichen rauch vnd fewer reinigest / a$^e$nderst / vnd erfrischest / als mit wolrichenden Reuchkertzlin oder reuchku$^o$chlin / der den gnugsam vor die Apoteck alhie vorordenet sind / oder man reuchere mit Weyrach / mit myrrehn / paradissholtz / sandel holtz / schwartzen thymian oder weyrach / oder wo du eines kleines vermo$^e$gen bist / mit wacholderbern oder spenen / Lorbernschalen / wermutten / rauten / durrem eichenlobe / vnd dergleichen stucken. Auch findt man allhie zu Go$^e$rlitz in der Apotheck vmb ein geringes gelt ein fein puluer / damitt man offtmals reuchen sol / Solcher rauch vorzeret alle giefftige faule breden / vnd feuchte dempffe / Damit die Lufft deines Hauses vnd gemachs worunreiniget ist. So$^e$nsten soltu jm gemache wolrichende kreuter / blumen / vnnd fruchte liegen haben / so fehrn solcher geruch deinen Heupt nit entgegen ist / als da sind Laua$^e$ndel / Spica / Roßmarin / Rosenbletter / Maioran / Basilien / vnnd nelcken streu$^e$cher / vnnd der gleichen wolrichende ding / Im Sommer were gutt in die gemach zustrewen weyden pletter / eychenlaub / weinreben bletter / See blumen / Solche kreuter soll man sammlen / nach dem die sonne wol auffgangen / vnnd sich der thaw dauon verzeret hat / Gutt were es auch im gemache mit Rosen wasser odder schlechten wasser darunter essig vermenget were zu sprengen / Damit die lebhafftigen geistern vnd vornembsten gliedern vnsers leibess erquicket / gesterckt / vnd gekrefftiget werden. Des nachtes sol man die fenster des gemachs zu halden / fruhe aber [8] wenn die sonnen wol herauff kommen / vnnd ein scho$^e$n hell wetter draussen ist / Soll man die fenster des gemaches gen auffgange der sonnen oder Mitternacht o$^e$ffenen / auff das also die sonne mit ihrem hellenn scheyn / vnd strenen / die lufft deines gemaches rectificire / vnd reinige / vnd auff das auch der wind deine gemache durchgehe / vnd von dem vorhalten dicken / faulem vorschlossenem bo$^e$sen lufft reinige. Wenn aber ein niebelich / tru$^e$be / odder regen wetter draussen ist / soltu die fenster deines gemaches nit auffsperren / sondern zuhalten / vnd dieweyl die lufft deines hauses mit reuchern a$^e$ndern vnd rectificirn / wie vormeldet. Alhie sind jn den gemachern die Caminen sehr zu loben. Nach dem die sonnen vntergegangen / ist nit gut auff der gassen spaciren zugehen / vmb vieler vrsach willen / welche zuerzelen / ich vmb kurtz willen vnterlasse. Vber diss haldts in deinem hause rein / vnnd vom allem gestanck sauber / der wegen ist nit gut zu solcher zeit in den heusern schweine zu halden / oder sonsten an stinckenden vnnd vnsaubern o$^e$rter / oder bey Missthauffen / vnd pfudeln zu wohnen. Es ist auch nit gut hund vnd katzen die nit gerne daheimen bleiben in heusern zu haben / Denn sie brengen offtmals die gifft von nachbarn einem ins haus / wie ich solchs erfaren. Das ist das erste / wie man vor allem dingen des lufftes da man wonet / wol wahr nehmen sol auff das der selbe rein / frisch vnd gesundt sey.
Der ander weg ist / das man die vordechtigen o$^e$rter vnnd personen die noch kranck / oder kranck gewesen sindt / so viel mo$^e$glich mit allen vleiss meide / also auch die o$^e$rtter do viel volcks zusamen kompt ho$^e$chlichen fliehe / als da sind Badstuben / Byhrheuser Trinckstuben vnd der gleichen o$^e$rter.
[9] Der dritte weg ist / das man sich mit beqwemer artzney wie sichs gebu$^e$ret zeitlich versorge / drumb soll man sich im anfange zu solcher fehrlicher zeit nach rad eines vorstendigen artzts bald reinigen vnnd purgiren lassen / es sey nu mit aderlassen / oder purgacionen / nach dem es deines leibes disposition / alter / vnd Complexion erfordert / weil aber zu solcher zeit / die a$^e$rtzte nit allwege zubekommen / so vorschlucke dieweil 1 quintlin der pestilentz pillen / auff den abendt vor dem schlaffe / vnnd die nacht soltu nicht darauff schwitzen / vnnd den nehisten tag hernach / auch nit baden / den selben abend wenn man die pillichen braucht soll man zeitlich vnnd wenig essen. Auff den dritten oder vierden tag hernach / wenn gut lassen ist / wo du Junck / Starck / vnnd bluttreich bist / so laß dir die Median oder leber ader am rechten arme wo es jm sommer ist / oder am lincken arme / wo es jhm Herbest oder Winters zeit ist / vnnd denn selbigen tag enthalt dich des weines / vnd halt dich sonsten wie einem adderlasser zustehet. Die Junckfrawen sollen die frawen adern dafu$^o$r o$^e$ffenen lassen / denn wenn der leib rein / vnd mit keinen bo$^e$sen / vnd faulen fa$^e$uchten / vnd recrementis beladen ist / darff man nit sorge haben / das das beblu$^e$tte leichtlich werde fahen / vnd vorgiftet werden / dieweil die zuneygung vnd geschickligkeit zu solcher gifft ihm geblu$^e$tte weg genohmen / vnd nit vorhanden ist. Wenn nu der leib also gereinigt worden / als dan brauche mit vleiß die stucke / vnd antidota / vnd artzneien / die das geblu$^e$tte vor faulnussen / vorwaren / darauß sich den bo$^e$se / gifftige / to$^e$dliche / vnd pestilentzische febern ereugen / welche Antidota vnd Alexipharmaca die vornehmbsten glieder vnsers leibes der massen auch stercken / kreftigen vnd armiren / das sie der giefft desto bass ko$^e$nnen vnd mo$^e$gen widerstehen / welche auch ane das von art vnd ihrer eigenschafft der giefft zu wider sindt / der wegen soll man alle morgen [10] vnd alle abende / ehe man zu bette gehet meiner zucker ku$^e$chlin so ich vorordenet habe / eins oder drey oder mehr gebrauchen / vnd fruhe bey dreyen stunden darauff nu$^e$chtern bleiben / man mag auch woll an stadt solcher Zucker ku$^e$chlin der ku$^e$chlin Liberantis gebrauchen / welche warlich auch nit zuuorachten sind / oder man nehme des ko$^e$stlichen Aquae vitae / welches ich mache vor giefft / welches ihn vielen sterben gerecht vnnd gut befunden ist / ein klein halb lo$^e$ffelfoll / oder nim der pestilentz pillen yhr sieben / oder der Lattwerge von eihe genant / oder des Thyriacs vochsy oder sonsten einen rechten Thiriac oder Methridat / welchs man alle in der Apotecken findet mit vleiß vorordenet / als eyner hasel nuß groß / darauff bey vier oder fu$^e$nff stunden gefastet / Denn dis sind warlich jn diesen fahl nit die geringsten / laß dir an diesen stu$^e$cken genu$^e$gen / vnd gaffe nicht noch andern seltzamen stu$^e$cken /
Ich habe dir derhalben so viel stu$^e$cke benu$^e$hmet / auff das du nit teglich einerley brauchen darffest / sondern abzuwechseln habest / das sein die nathur nit gewone / vnd als dan nicht mehr als eine artzney / sondern viel mehr als eine speise annehme / Das arme gemeine volck / das solche stu$^e$cke nicht zu keuffen hat / das nehme dieweil piebenell wortzel / Tormentil yedes eyn halb lot / Entzian ein halb quentlin / sawerampffer bletter ein halb lott / Rauten / vnd Cardubenedict puluer yedes 1 quentlein / darauß machet ein rein puluer / nim desselbigen fru nu$^e$chtern so viel du seyn mit dreyen fingern heben odder fassen kanst / vor sich selbes oder jm Sawerampffer wasser. Oder nym bibenell / tormentill wortzel / vnd wermut gleich viel / mache ein puluer darauß / des nim als einer bonen groß nu$^e$chtern / vnd faste zwo oder drey stunden darauff / Oder nim außgeschelte welsche nuss ko$^e$rnen / wacholder bo$^e$ren / gru$^e$ne rauten bletter yedes gleich viel / vnd drey oder vier geschelter feigen / geuß einen gutten essig daran / zu reybs in einen [11] reibe to$^e$pffe / wie eine salße / daruon nim des morgens nu$^e$chtern etwan ein halb lo$^e$ffel foll / auch mo$^e$gen arme leute eingemachten piebenel / vnd eingemachten sawrampffer gebrauchen. Wenn du aber nu ausgehen wilt / oder sonsten mit leuten zuthuen hast / so habe stetz im munde als einer erbes groß der Mundku$^e$chlin vor bo$^e$se lufft / welche man in der apoteck auch findt / lasse sie aufs leng sampste ihm munde zurschmiltzen / glaub mir es ist ein ko$^e$stlich ding drumb / wie ich an vielen leuten vnd an mir selbst auch erfaren hab / An stad der Mundku$^e$chlin mag man im munde haben vnd kewen ein stu$^e$ckelin guttes zitwerß / oder Angelica / oder olatwortzel / Daneben sollen die reichen gutte poma ambre / oder bisen kno$^e$pff in henden tragen / vnd auff dem hertzen feine krafft seckelin oder hertzschildlen / die das hertz stercken / vnd vorgifft dienen stetz haben / vnd ihnen zurichten lassen / Reiche leute sollen auch am halse tragen auff plosser haut einen Jacyneten oder Sapfir / Denn solche steine sondern tugent vnd krafft haben wieder gifft / vnnd das hertz zu stercken. Arme leute sollen am halse tragen in einem hu$^e$ltzer bisem apffel ein schwemlein das in rauten safft / der damit essige vormenget ist / genetzet sey / vnd oftemals dozurichen / vnd denn fast jn die nasen lo$^e$cher streichen / oder habe in der hand eine frisch raute / zu reib dieselbige mit den henden / vnd reuche da zu / desgleichen ist auch gut zurichen zu Paldrian wortzel / vnd Bibergail etc. Item nym Rosenwasser Baldriam wasser 1 gliches sechs lott / Rosen essig vier lott / Dorin zutreibe guttes Tiriacs ij. quintlin / solches wassers streich alwege wenn du außgehen must in die nasenlo$^e$cher vnnd vnter die nasen / es ist ein gutt praeseruatiuum. Schwanger weyber sollen dafu$^e$r nemen Crausemyntz inn essig geweycht vnd dazu riechen / vnd sollen ym munde ein stu$^e$cklein Tormentill wu$^e$rtzel haben / jhn leib aber mo$^e$gen sie gebrauchen Tormentill wu$^e$rtzel / Sawerampffer / Denn [12] die gemeinen praeseruatiuen dienen nicht alle den Schwangern frawen / Sonsten habe ich vor Schwangere frawen eine Latwerge vorordnet in der Apoteca / wo sie jemandes haben wil / der wirt sie jm wol zurichten lassen. Es haben sonsten etzliche geu$^e$bte vnnd erfaren a$^e$rtzte / sonderlich / ko$^e$stliche o$^e$le / vnnd pflaster / die von ynen heimlichen gehalten werden / vnnd jre secreta sind / zu praeseruiren / vnd die vornembsten glieder damit zu stercken vnd krefftigen / Dessgleichen haben sie auch feyne krafft wa$^e$sserlein vnnd Aqua vitae / die da vorgiefft sonderlich dienen / vnnd mit ku$^e$nstlicher distillation zu gericht werden / welche offte vnd viel in sterbens leufften vorsucht sind / Also haben sie auch ko$^e$stliche krefftige vnnd wolrichende Selblin vnd Wa$^e$sserlin / welche mit jhren lieblichen geruch die spiritus vnd geister wunderlichen erquicken / vnd ergetzen / stercken / vnnd wieder auffbringen. Welche stu$^e$cke / weil sie nit jederman machen vnd bereiten kahn / vnd dieweils auch tewer ding / vnd nit jedermans kauff / ist es one noth allhie dauon ferner meldung zu thuen.
Der vierde weg ist / Wenn nu der leib also yhm anfang von den bo$^e$sen vnd schedlichen feuchtigkeiten gereiniget / vnd mit krefftigen a$^e$rtzneien vnd Antidoten vorsehen / vnd vorsorgt / das man sich daneben mit essen vnd trincken auch wol vnd rechtschaffen halte / auff das sich nit wieder im leibe bo$^e$se vnd schedliche feuchten ereugen / Welche denn die giefft wie ein zunder leichtlich zu empfahen tu$^e$chtig / geschickt / vnd disponiert sind / Daneben soll man zu solcher zeit sich mit essen vnd trincken nit vberladen / alle sehr hitzige vnd gewo$^e$rtzte speise meiden / als pfeffer / senff / krin vnd rettich / also alles rohes Obes / milch / Erbes / kraut / gereuchert fleisch vnd fische / starcke grobe weine / Malmasir / [13] Schweinen fleisch / vnd sehr feiste speise / alle hefftige bewegunge vnnd vbunge / dadurch das geblu$^e$tte erhitzet wird / solche stu$^e$cke sind alle zumeiden / Man soll nit zu gleich auff eine maltzeit fleisch vnd fische / fische vnd kese / milch vnd wein / fische vnd eiher zusamen essen / Diss sollen aber ku$^e$rtzlich deine speise sein / Hu$^e$ner / kalpfleisch / schöpssen fleisch das gebe ist / allerley wald Vo$^e$glin / alles feder wilprat / one was sein wesen auff dem wasser hat / junge Hasen / Rehen wilprat / Von fischen / Hechtlin Kressen / Barmen / Eldritzen / Foren / Aschen / Perscken / jhn einem sawern bru$^o$helein zugericht. Denn essig zur speise messig gebraucht ist gut zu solcher zeit / Haber gretz / girstene greupelin/ weichgesotene vnd geru$^e$rte Eiher / Zum gebratens laß dir eine salbe zurichten vom Sawerampffer vnd essige / Ich habe auch ein seer fein puluer vor die Apoteca geordenet / welches man zur speyse vnnd auch zur eintuncke gebrauchen mag. Dein tranck sey ein lauter rein vnnd leicht bierlein / oder reiner leichter wein / oder Wermut wein / Ein jedes trinck jm hause alleine / vnd habe jm trincken liegen / oder hangen Cardubenedict samen / Olant wu$^e$rtzel / Lorbern / Angelica / Zitwar. Reiche leute mo$^e$gen auch dazu nehmen Einhorn etc. Sonsten hu$^e$tte man sich vor zorne / vnd aller schwermu$^o$ttigkeit / vnd was die fraw Venus belanget / da soll man eine masse inne halten / also vor viel baden / vnnd so du ja baden must / siehe zu dass du dich ja nicht zu sehre erhitzest. Sonst sey leichtsinnig vnnd mit bescheidenheit fro$^e$lich / vnd ja nicht forchtsam / Quia imaginatio facit casum.
Wer nu also in einer reinen vnd gesunden lufft wonet / auch die krancken / vnd vordechtige o$^e$rter meidet / vnnd seinen leib von seinen vberflu$^o$ssigkeiten / vnnd vnreinen feuchten / dorauß sich denn sehr gifftige vnnd to$^e$dliche feber erzeugen / hatt [14] reinigen vnd purgiren lassen / vnd die Antidota vnd artzneien / welche die vornembsten glieder Membra principalia genandt / stercken / krefftigen / vnnd wieder giefft dienen / braucht / vnd daneben sich mit essen vnd trincken nicht wieder verterbet / vnd rechtschaffen helt / der wirt mit Gottes hu$^e$lffe nicht leichtlich vorgifftet vnd kranck werden / vnnd jhm falle ob er auch kranck wu$^e$rde / wirt jhm mit Gottes hu$^e$lffe desto leichter wieder auff geholffen werden. Diss sey genug gesaget was da belanget die praeseruation / vnnd wie man sich vorwahren vnd halten soll /
[15]
WEnn yemandes jnficirt odder vorgiefftet worden ist / welches du aus dem leichtlich kanst mercken / so dich ein Schawer / zittern / grawen / brechen / odder eine hitze / omacht / mit einem hefftigen wehtagen des heupts / odder so dichs sonsten vmb das hertz beginnet zu drucken oder stechen / odder dergleichen vngeschicklicheit ankompt / so lass dir flugs one verzug ye eher ye besser / eyne Ader o$^e$ffenen auff der seyten da dir wehe ist / odder da dir eyne pewle / blatter / odder flecken auffgefahren / vnd thue eyne gutte lasse / sonderlich wo du Junck / starck / vnnd blutreich bist / gutt were es ehe du dir lessest die ader schlahen / das du dir zuuor eynen stuel / mit einem stuel zepfflin zuwegen gebracht hettest / Wie man es mit dem ader lassen halten soll / wil ich am ende dieses tractetlins deutlich gnugsam anzeygen / Wo aber die person zu jung odder zu ald were (denn kindern vnter zwelff jaren / vnd alten leuten vber sechtzig jaren / vnd Schwangern weybern / sonderlich wenn sie vber die helffte sind / sol man nicht zu der ader lassen) setze ynen ko$^e$ppelin auff / an stad der Adern / also / so dichs vmb das heupt sticht odder was auffgefaren ist / so laß dir auff den halß ko$^e$ppe setzen / Ereuget sich aber etwas vnter den armen / odder vmb die brust / so laß die ko$^e$ppe auff die schuldern vnd lenden setzen / erzeyget sich aber etwas [16] was vmb die schoß odder diech / so setze die ko$^e$ppe auff die knie Solch schrepffen odder ko$^e$ppe setzen soll nit in eyner badstuben / sondern in eyner kleinen wirmen beim Offen so es zu winters zeyt ist geschehen / ist es aber ym Sommer / so laß die stad zuuor mit warmen tu$^e$chern wol reyben / biß sie wol warm werde / als dan laß die ko$^e$ppe wie sichs gebu$^e$ret setzen / vnd sie wol vnd tieff becken / auff das sie zimlich wol gehen mo$^e$gen / Wenn nu die Ader also geschlagen / odder die ko$^e$ppe gesatzt sind gewesen / als dan laß dir in der Apoteca das Schweys tru$^e$ncklin / von mir alda vorordenet holen / trincks warm aus / zuuor in einem heyssen wasser gewermet / lege dich in ein warm bette / decke dich feste zu / vnd schwitze darauff zwo odder drey stund / odder so lange als deine krefften woll / vnnd one schaden ertragen mo$^e$gen / auch ist es sere gutt das man vnten an die fu$^e$ß solen / dem krancken eynen heysen zigel / der in ein naß tuch gewickelt sey legest / Wo aber der schweiß nicht fort wil / so nim ein newbacken groschen brodt / das warm ist / schneyd es am rucken einer handtbreit auff / geuß einen gebranten wein darein / wickels in ein tuch / lege es also warm auff den bauch gleich auff den nabel / solch brod zeuhet die giefft mechtiglich an sich / Vnter dem schwitzen wende allen vleiß vor / das der krancke ja nit schlaffe / denn wo das geschehe / were grosse gefar da bey / vnd zu besorgen der krancke worde schwerlich wieder auffkommen / Denn man soll den ersten tag denn krancken so viel mo$^e$glich nit schlaffen lassen / Man sol auch dem krancken offtmals mit eynem gutten rosen wasser darunter ein rosen essig vormengdt sey / das angesichte bestreichen / vnnd ynen stetzs dazu richen lassen / denn solchs weret dem schlaffe nit ein wenig / Wo sichs aber zutru$^e$ge das der krancke das schweiß trincklin wieder von sich breche / so laß inen den mund zuuorn mit sawer ampffer / oder weine wol ausspu$^e$len / vnd gieb jm flug [17] das Schweyßtru$^o$ncklein anderweg wieder ein / vnd bind im die arme vnd fu$^e$sse ym diecken / vnd halt im ein gebehet brod das in essig genetzt vnd mit Neglin bestrewet sey / vor den mund / vnd gib yhm also dis Schweyßtru$^o$ncklin so offte ein / biß es jm bleib wo mo$^e$glich / Wer aber mein Aqua vitae / des ich ym ersten teil gedacht / hat / der neme desselben eynen lo$^e$ffel foll / vnnd menge drunder guttes Thiriacs als einer Castanien groß / vnd ein vierteyl von eynem Kroen oeglin Nux vomica inn der Apoteca genant / klein gefeylet vnd zurieben / vnd trincks warm aus / vnnd schwitze drauff wie itzund droben vormeldet / diß ist eyne seer ko$^e$stliche artzney / vnd an vielen leuten vorsucht / Wenn es aber gar arme leute sind / so sollen sie gebrauchen der Latwerge von ayge / odder den Thiriac vochsy / ein quentlin in Sawerampffer zutrieben / wo dich die kranckheyt mit hitze ankompt / odder in Cardubenedict wasser / oder Scabiosen wasser / wo dichs mit kelte ankompt / Andere halten den brauch vnd proceß / wenn einer kranck worden vnd jme noch nichts auff gefaren ist / das sie erstlichen den leib o$^e$ffenen entweder mit eynen stu$^e$l zepfflin / oder linden Clysterlin / darnach geben sie dem krancken bald ein / das den schweyß fordert / vnd lassen jnen wol schwitzen / wo nu nach dem schweys sich etwas erzeyget odder auff feret / als dann lassen sie erstlichen eyne ader o$^e$ffenen / Warumb sie aber also in diesem falle procediren / haben sie auch jhre vrsachen / welche jtzund zuerzelen zu lang werden wolle / vnnd ist warlich auch nit eyne bo$^e$se meynunge. Wenn nu der krancke noch notturfft geschwitzet / als dann lege ynen in ein ander rein new waschen / warm bette / allein sihe zu das sich der krancke nit zu hefftig bewege / vnd in eyne omacht falle / auch vorhu$^e$tte / das nach dem schwitzen den krancken die kalte lufft nit beru$^e$re. Nach dem schwitzen labe vnnd erquicke deinen krancken wieder mit gutter vnd kra$^e$fftiger speyse / vnnd [18] no$^e$ttige ynen / das er was zu sich neme von speysen / denn der Auicenna saget / wenn die krancken speyse zu sich nemen / das gutte hoffnunge da bey sey / das sie widder auff kommen werden / vnd gieb jme auch allerley gutte labungen / die sonderlich auch mit vor giefft dienen / Als meyner Zuckerku$^e$chlin / welcher ich droben im ersten teyl auch gedacht habe / denn sie sind warlich in diesem falle seer gutt / also auch gib jm eingemachten Citrinat / der ku$^e$chlin Liberantis / Eingemachter Borragen / vnnd Ochssenzungenblu$^e$mlin / eingemachte graß na$^e$glin odder garten Nelcken / Manus Christi perlati das sind perlin ku$^e$chlin / Johannes bo$^e$rlin / Saurach safft / inn den Apotecken Rob de Ribes / vnd Rob de Berberis genant / Also labe jnen auch mit einen gersten wasser / darinne ein gold lemlin odder blechlin etlich mal abgestossen / oder abegeleschet sey / Deßgleichen flo$^e$sse jm auch zu zeyten mit ein / ein Cimmet rinden wasser / das da mit den aquis Cordialibus zugerichtet sey / auch gib yme von eyner sawren Pomerantzen / Granat o$^e$pffeln / oder von eynen Cappaun wasser das recht vnd ku$^o$nstlich zugericht sey / Alhier solte man seine liebliche hertz wa$^e$sserlin / vnd sa$^e$cklin mit auffs hertz legen / vnd vmb die pulß adern schlagen / auch solte man feyne wolrichende kno$^e$spel / vnd feyne liebliche wa$^e$sserlin zur hand haben / damit man den krancken vnter dem angesichte / vmb den mund vnd pulß adern offtmals bestriche / wie sich denn ein yglicher mit solchen stu$^e$cken in der zeyt wol wirt wissen zuuorsehen. Ich hette wol gerne etzliche angezeyget / so habe ich eylen mussen / Aber ein hertz wasser habe ich inn der Apoteca verordenet / wer seyn darff / der laß es jm alda machen / darein netze eynen zwifach zindel / drucke jnen ein wenig aus / halts schwischen den henden / biß ein wenig vberschlahe / als dan lege es auffs hertz das es die lincken brust vnd seyte zimlich beru$^e$re / Also soltu [19] den ersten tag mit deynem krancken procediren / Auff den folgenden morgen aber / wo der krancke hart jm leibe ist / so gieb ym ein quentlin odder halb quentlin der pestilentz pillen / lasse ynen bey drey stunden drauff nüchtern bleyben / vnd gieb vleissig achtunge drauff /das dein krancker ja nicht verharte im leibe / Wo diß geschehe / so hilff im mit pestilentz pillichen / odder stuel zepfflin / odder mit einem linden Clystirlin / Alhier solte man auch frue vnnd spatte seine weichtra$^e$ncklin odder Digestiua nach gelegenheyt vnd art des febris eingeben / nach dem der humor odder feuchte / die ein vrsach des febris ist / scharff / subtil / vnnd Cholerisch / za$^e$he / odder grob were / die von aygenschafft auch vor giefft mit dieneten / vnd die vornemesten glieder membra principalia genant stercketen / vnnd darnach auch den dritten odder vierden tag ein lynderunge geben / die allein den humorem vnd die feuchte aussfegete / die ein vrsach dieses febris were / vnd auch mitte vorgiefft dienete / Weil du aber zu solcher ferlicher zeyt nit leute haben kanst / die dir solches ordenen / vnd mit dir procediren wie man wol solte / So thue jm dieweyl also / Auff den ersten tag procedire wie droben vormeldet / auff den folgenden tag aber / gieb dem krancken die pestilentz pillichen frue ein / wie droben vormeldet / darnach den tag vber gibe jm solche Confortatiua / Sterckungen vnd Labsal ein die da das hertze vnnd vornemesten glieder stercken / der vnnatu$^e$rlichen hitze / giefft vnd feulnu$^e$ssen jm geblu$^e$tte weren / als denn diese stu$^e$cke sind / der ich droben gnugsam gedacht habe / vnnd gib dem krancken teglich mit ein / ein wenig guttes Theriacs / oder der Latwerge vom eyge / in Sawerampffer wasser darunter ein essig vormenget sey / zutrieben / Auff den dritten tag gib dem krancken abermals solche labsall abendes vnd morgens wie gesagt / allein nach essens gib jm abermals des schweyß tru$^o$ncklins [20] eyn / vnd laß jnen eyne stunde darauff schwitzen / auff das er nit schwach werde / Also fare fort auff diese weyse wie jtzund vormeldet ist / biß dir Gott der Herre wieder auff hilfft / vnd mache dich ja nit zeytlich aus an die lufft / da laß dir gesaget sein. Allhier sind die dritten welche also procediren wie folget / Im anfange so bald ein mensch vorgiefftet / ehe yhm etwas auffgefaren ist / geben sie jm eine purgation ein / vonn dem puluer praecipitato hierzu ku$^e$nstlich mit golde bereytet vnd eine Latwerge odder pillen daraus gemacht / welchs durch brechen vnd stuelgenge vnd schwitzen die giefft außtreibet. Oder purgiren den krancken mit einem puluer das aus dem gummi Euphorbio zugericht ist / vnd zeigen des auch vrsache an / warumb sie solchs thun vnd also procediren / Aber weil vnter diesen dreyen processen / der erste proceß gemeiniglich am besten gethan vnd befunden / vnd auch der sicherste ist / wollen wir bey dem ersten proceß bleiben vnd derwegen mit niemandes zancken / vnd einem jeglichem sein gutduncken / rationes vnd experientz vngetadelt vnd gut sein lassen. Wenn aber kleyne kinderlin kranck werden vnd anfahen zu hitzen vnd schawern / so flo$^e$sse jnen flugs ein / in einem Sawerampffer wasser ein wenig rechtschaffenens einhorns / wo du jnen haben magest / wo nit / so nym dafu$^o$r / rechtschaffenes hirschhorns / das schwischen zwayen frawen tagen in der brunst gefallen ist / decke es als dan feste zu vnd laß darauff schwitzen / Die Ammen aber sollen gleichwol auch daneben etwas mit vnter gebrauchen dass vor giefft dienet / derer stu$^e$cken den droben gnugsam angezeyget sind / auff das die milch auch eine krafft widder giefft bekommen.
Was aber das zeychen odder die bewlen / blattern etc. belanget / da soll diß im anfange deyne vornemeste jntention vnd vorhaben sein / das du die giefft / so viel mo$^e$glich zum zeychen herzu zihest vnd lockest / darumb sollen arme leute eyne ausgehollerte zwibel / die mit Theriac vnd Saffran gefo$^e$llet / vnd in heysser [21] asche gepratten vnnd im mo$^e$rser zu eynem muß gestossen sey / warm aufflegen / vnd wenn sie kald wirt / so lege eyne andere widder auff / also auch die dritte vnd virde / Wer den Theriac zu keuffen nit vermag / der bind allein die zwippel gepratten vor sich mit eim wenig Saffran darauff ist auch nit bo$^e$se / Item es ist auch sere gut das man vnter dem zeichen ko$^e$ppe gebecket / sezen lesset / Wo du es nit also schaffen kanst / so bind fornen auff die hand da man den puls greifft / auff der seyten da das zeichen ist / knoblauch mit senff mele vermenget / vnd laß alda bey vi. odder vii. stunden lang liegen / biß dir eyne blase auffgefaren sey / Es ist sere gutt das man diß plaster auff das zeichen lege / welchs warlich in diesem falle gerecht vnd gut ist / Nim Sawerteyg als ein hu$^e$ner ayge groß zween ayers totter / Saltz ein zimlich teyl / vnd weiß lilgen wortzel auch ein gutt teyl / Saffran ein halb serupel / Leinsamen i. lot / vnnd eyne halbe gepratene Zwibel / stoß es zusamen in eynem mo$^e$rser / mit scabiosen wasser wie ein muß / vnd lege eswol warm auff. Oder nym junge Hanen odder Tauben / beropffe sie am hindern / bereyb sie zuuor mit ein wenig saltze / halt sie also mit den hindern auf dz zeichen / halt inen bißweil den schnabel zu / vnd laß inen wider lufft / wenn eynes stirbet / so nim ein anders / dz thu so lange biß keynes meh stirbet / Wie man nun ferner procediren / die pewlen o$^e$ffenen / reinigen vnd heylen / vnd mit eynen jglichen zeichen in sonderheyt vmbgehen soll / das wil ich den wund a$^e$rtzten / die hierzu vorordenet sind befolen haben / Denn wenn man solchs gru$^o$ntlich handeln vnd tractiren wold / so muste man ein sonderlich bu$^e$chlin dauon schreyben / Was aber das schneyden / etzen / vnd brennen belanget / das weys ich nicht sonderlich zu loben / denn ich habe nit sonderlich viel guttes / das darauß erfolget hette erfaren / So habe ich auch meyne vrsachen derwegen ich es nit sonderlich gross loben kan / Solche artzneyen geho$^e$ren vor starcke / vnnd harte leute / vnnd sonderlich vor die [22] wage helfe vnd kriges leuten / dorumb wollen wir dasselbe den feld scherern befo$^e$len / vnd damit zu frieden sein. Alhter will ich auch trewlich geraten haben / das man mit dem zu heylen ja nit eyle / Vnd wenn es nu zuheylen will / das man stetzs etwas mit zu brauche / das vor giefft diene vnd das hertz stercke / auff das man nit widder vmschlahe / vnd das letzste erger werde / wid-
Feret aber etwas auff vnter den achseln oder armen / so schlag die Leber oder Median ader / oder o$^e$ffene die ader auff der hand zwischen dem golt vnd kleinesten finger.
Ists bey dem gemechte / so o$^e$ffene die Brand ader / oder die [23] frawen ader / oder die ader auff dem fuße zwischen der grossen zehe / vnd nehisten dobey.
Ist es aber auswendig an der huffte / so laß ausswendig bey dem kno$^e$chel / die Sciatica oder Gicht ader / oder laß die ader auff dem fusse bey der kleinesten zehe o$^e$ffenen.
Wo aber viel beulen weren auffgefaren / so sol man sich nach der gro$^e$sten peulen oder platter mit dem ader lassen richten. Wenn aber einem das feber oder hitze ansto$^e$sset / vnd man an keinen ort sonderlichen schmertzen / stechen / flecken / peull oder blotter befindet / so laß die Saphenen odder frawen adern o$^e$ffenen. Also soll man es auch mit den erwachsenen Junckfrawen halten etc. Das aber etzliche ehe sie zur ader lassen nahe vnter dem zeichen / einen laßkopff vngepuckt setzen lassen / ist recht vnd wol gethan / denn damitte vorhu$^e$ttet man / das die beule nicht leichtlich vorschwindet vnd die giefft widder zurucke hieneyn schlage vnd zurucke trette.
Solches sey kurtzlich gesaget / wie sich die gesunden vnd krancken in sterbens leufften vorhalten sollen. Ich zweiffele auch nicht / wo man sich solcher mittel in Gottes fu$^e$rchte / inn einem rechtschaffenen glauben / mit besserung des lebens / vnnd mit ernsten anruffen Gotten namen gebrauchen wirt / Got der Va

## Anmerkungen (Wikisource)

* ↑ Vorlage: tirncken
* ↑ Das Quintlein oder Quentchen = 1/128 Pfund = 1/4 Loth
* ↑ med. in der Mittellinie des Körpers gelegen
* ↑ lat. recrementum: Unrat
* ↑ griech. Gegengift
* ↑ Vorlage: habeu
* ↑ lat., weil die Vorstellung den Fall entscheidet
* ↑ Vorlage: ereugen
* ↑ lat. kleine Schrift
* ↑ Schröpfköpfe
* ↑ Vorlage: lasss